Kong Frederiks venninne i Spania: – Har trengt fred og ro
Fire måneder har gått siden Genoveva Casanova (47) havnet i en heftig mediestorm på grunn av koblingen til danske kong Frederik (55).  Nå «snakker» hun. «Hei alle sammen! Her er jeg tilbake», skriver Genoveva Casanova på Instagram sent tirsdag kveld. Hun nevner ikke danskekongen eller konkret hva som er bakgrunnen for innlegget.  «Det har vært noen måneder hvor jeg har trengt fred og ro, men jeg gjør nå mitt beste for litt etter litt å kunne gå tilbake til mitt normale liv og oppfylle arbeidsforpliktelsene mine», forklarer den tidligere modellen, skuespilleren og TV-kjendisen.  Frederik var ennå ikke konge da bildene av ham og meksikanskfødte Casanova kom på trykk i det spansk ukebladet Lecturas – og siden gikk verden rundt. Bladet rapporterte blant annet om at den daværende kronprinsen og Casanova var på restaurant og kunstutstilling sammen i Madrid, og påsto at kronprinsen overnattet i hennes leilighet. Tok avstand Casanova gikk raskt ut mot spekulasjonene om et romantisk forhold og sa at hun og Frederik bare er venner. «Enhver påstand av denne typen er ikke bare uten rot i virkeligheten, men det fremstiller også fakta på en misvisende og ondsinnet måte», skrev 47-åringen i november. Hun informerte samtidig om at hun krevde en beklagelse fra bladet, og at hun hadde satt advokater på saken. Casanova delte i tillegg bilde av advokatbrevet på Instagram. En periode deaktiverte hun også Instagram. Kong Frederik på sin side, har forholdt seg helt taus. Ikke lenge etter bladoppslaget kom også nyheten om at danske dronning Margrethe (83) skulle abdisere og overlate tronen til sin sønn. Takker for støtte Casanova, som har 80.000 følgere på Instagram, takker alle menneskene som har brydd seg om henne det siste året. «De som har forstått mitt fravær og min stillhet, og de som har sendt meg meldinger om kjærlighet og støtte. Du kan ikke forestille deg hvor viktig det har vært for meg ... Takk fra bunnen av mitt hjerte», skriver hun. 47-åringen deler samtidig vårbilder av seg og hunden sin. Noen beklagelse fra Lecturas har hun ikke fått.  Kongehuset tause Danske kongehuseksperter gikk før jul ut og mente at Frederik, som da var kronprins, hadde utvist dårlig dømmekraft – uavhengig av hva som hadde skjedd i Spania og ikke. 14. januar ble Frederik konge. Det danske kongehuset skrev i en kort uttalelse til danske Ekstra Bladet i november at de ikke ville kommentere sakene om Frederik og Casanova. «Vi uttaler oss ikke om rykter og insinuasjoner», lød det i meldingen fra Hoffets kommunikasjonsavdeling. Rettelse: I en bildetekst i denne artikkelen ble kong Frederik ved en feil omtalt som kronprins. Dette ble rettet 06.03.2024 kl. 15.19.
Genoveva Casanova har brutt stillheten på Instagram etter mediestormen hun havnet i på grunn av koblinger til danske kong Frederik. Casanova nevner ikke kongen, men forklarer at hun har trengt fred og ro. Hun takker også for støtte. Tidligere spekulasjoner om et romantisk forhold er blitt avvist av Casanova, som krevde en beklagelse fra ukebladet Lecturas. Kong Frederik og det danske kongehuset har forholdt seg tause.